
Text rozhodnutia
Súd: Krajský súd Prešov Spisová značka: 8Co/399/2015 Identifikačné číslo súdneho spisu: 8715211504 Dátum vydania rozhodnutia: 28. 01. 2016 Meno a priezvisko sudcu, VSÚ: JUDr. Martin Fiľakovský ECLI: ECLI:SK:KSPO:2016:8715211504.1 Uznesenie Krajský súd v Prešove v právnej veci žalobcu F. P., nar. XX.XX.XXXX, bytom H. XXXX/XX, F., proti žalovanej G. P., nar. XX.XX.XXXX, bytom F. XX, F., zastúpenej Advokátskou kanceláriou JUDr. Sidor, so sídlom Zdravotnícka 4373/6, Poprad, o určenie vlastníckeho práva a o návrhu na nariadenie predbežného opatrenia, o odvolaní žalovanej proti uzneseniu Okresného súdu Poprad, č.k. 17C 390/2015-17 zo dňa 9.10.2015, takto jednohlasne r o z h o d o l : O d m i e t a odvolanie. o d ô v o d n e n i e : Napadnutým uznesením Okresný súd Poprad (ďalej len „súd prvého stupňa“) uložil žalovanej, aby sa zdržala akéhokoľvek nakladania, scudzenia, disponovania, založenia, zaťaženia, prevodu do iných spoločností, prevodu vlastníckeho práva, založenia do iných podnikateľských subjektov a spoločností nehnuteľnosťou: L. s. č. XXXX postavenej na pozemku parc. č. XXXX/XXX - zastavaná plocha a nádvoria o výmere 18 m2 nachádzajúcej sa v k. ú. F., zapísanej na LV č. XXXX na E. R. F. E., odo dňa doručenia uznesenia do právoplatného skončenia konania vo veci samej. Proti tomuto uzneseniu podala odvolanie žalovaná. Odvolací súd sa pred rozhodnutím vo veci samej zaoberal otázkou prípustnosti odvolania proti uzneseniu súdu prvého stupňa a vec prejednal bez nariadenia pojednávania v súlade s ustanovením § 214 ods. 2 O.s.p., pričom dospel k záveru, že odvolanie žalovanej je potrebné odmietnuť ako podané oneskorene. Podľa § 47 ods. 1 O.s.p., do vlastných rúk treba doručiť písomnosti, pri ktorých tak ustanovuje zákon, a iné písomnosti, ak to nariadi súd. Podľa § 158 ods. 2 O.s.p., rovnopis písomného vyhotovenia rozsudku sa doručuje účastníkom, prípadne ich zástupcom do vlastných rúk. Podľa § 167 ods. 2 O.s.p., ak nie je ďalej ustanovené inak, použijú sa na uznesenie primerane ustanovenia o rozsudku. Podľa § 57 ods. 7 O.s.p. lehoty určené podľa týždňov, mesiacov alebo rokov končia sa uplynutím toho dňa, ktorý sa svojím označením zhoduje s dňom, keď došlo k skutočnosti určujúcej začiatok lehoty, a ak ho v mesiaci niet, posledným dňom mesiaca. Ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Podľa § 204 ods. 1 O.s.p. odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 218 ods. 1 písm. a) O.s.p., odvolací súd odmietne odvolanie, ktoré bolo podané oneskorene. Z obsahu spisu vyplýva, že uznesenie bolo žalovanej doručené dňa 14.10.2015. Písomné vyhotovenie uznesenia doručené žalovanej obsahuje správne poučenie o tom, že proti tomuto uzneseniu je odvolanie prípustné a možno ho podať v lehote 15 dní odo dňa jeho doručenia na súde prvého stupňa. Zákonná 15 - dňová lehota žalovanej uplynula dňa 29.10.2015. Odvolanie bolo podané na súde prvého stupňa dňa 2.11.2015 elektronickými prostriedkami. So zreteľom na uvedené bolo odvolanie žalovanej podané oneskorene. Na základe uvedeného preto odvolací súd v súlade s ustanovením § 218 ods. 1 písm. a) O.s.p. odvolanie žalovanej proti uzneseniu súdu prvého stupňa odmietol. Poučenie: Proti tomuto uzneseniu odvolanie nie je prípustné.

